
	Bajnai Gordon
miniszterelnök
Miniszterelnöki Hivatal
1054 Budapest Kossuth tér 2-4.
	Ikt. sz.: 1481/2009.
Tárgy: ÁEK névhasználat


Tisztelt Miniszterelnök Úr!

Folyó év augusztus 24-én 1197/2009 ikt. sz. alatt az ÁEK névhasználatának tárgyában fordultam Önhöz remélve, hogy a Korm. rendelet rendelkezéseinek megfelelően mielőbb el lehet érni azt a hőn áhított állapotot, miszerint is a létrejövő ÁEK nevében megjelenik a vasútegészségügy kifejezés.

Az ügyben gyakorlatilag előrelépés nem történt annak ellenére, hogy az Ön egyik kedves munkatársnője levélben arról tájékoztatott, hogy mivel a Miniszterelnöki Hivatal ilyen ügyekbe elsődlegesen nem avatkozik, a Társadalompolitikai államtitkárság, illetve a Honvédelmi Minisztérium megvizsgálja, hogy miképpen lehet az Korm. határozatnak érvényt szerezni, és erről egy közös levélben válaszolnak.

Természetesen nem ez történt, hanem a Honvédelmi Minisztérium kabinetfőnöke 2009. szeptember 18-án kelt és csatolt levelében gyakorlatilag idézett a Korm. rendeletből, majd rövid kioktatásban részesített, hogy mely szervek összeomlásával jött létre az ÁEK, és - gondolom látó-képességeim csökkenését feltételezve - arról tájékoztatott, hogy mindenütt az Államegészségügyi Központot, mint rövidített megjelölést alkalmazzák a hivatalos iratokon, portálokon, mivel ez egyszerűbb és költségtakarékosabb eljárás, és így könnyen beláthatom, hogy miért nem jelölnek meg egyetlen korábbi intézményt sem.

Nem igazán értem, miért nézik az embert teljesen hülyének!?! Ui. amit dr. Szeredi Péter levelében ír, egész egyszerűen nem igaz. Ennek bizonyságaképpen csatolom azon ambuláns lapot, amely gondos kezelésem bizonyítékául szolgált, amelynek fejlécén, hát bizony, nem az olvasható rövidített cím megjelölésként, amit Szeredi Péter a levelében említ.
Ezen kívül csatolok még 2db fényképet, amelyek egyike a Róbert Károly krt-i intézet homlokzatáról, másik a Podmaniczky utcai intézet homlokzatáról készült. 

E felvételeken is észrevehető a kabinetfőnök téves interpretációja, hiszen a rövidített elnevezés bővítve szerepel mindkét esetben, és egyértelműen a Honvédelmi Minisztérium kerül megnevezésre.
Úgy vélem, joggal állítható, hogy mindezek cáfolhatatlan bizonyítékok azon ellentmondásra, amely a kabinetfőnök által írt levél és a valóságos állapot között létezik, és ennek következtében a megfelelő intézkedések meghozatala mellett mód nyílik a névhasználatnak a Korm. határozatban foglaltak szerinti alkalmazására, amely egyetlen - az átszervezéssel érintett - intézményt sem hoz a többiekhez képest méltatlan helyzetbe.
Várom szíves intézkedését.

Budapest, 2009. október 19.

